CELEX: 32021R1122
Language: ro
Date: 2021-07-08 00:00:00
Title: Regulamentul de punere în aplicare (UE) 2021/1122 al Comisiei din 8 iulie 2021 de modificare a Regulamentului de punere în aplicare (UE) 2016/1368 pentru adăugarea ratei dobânzii interbancare oferite pe piața norvegiană și eliminarea ratei dobânzii interbancare oferite pe piața londoneză din lista indicilor de referință critici utilizați pe piețele financiare stabilită în conformitate cu Regulamentul (UE) 2016/1011 al Parlamentului European și al Consiliului (Text cu relevanță pentru SEE)

9.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 243/39
               
            
         REGULAMENTUL DE PUNERE ÎN APLICARE (UE) 2021/1122 AL COMISIEI
         din 8 iulie 2021
         de modificare a Regulamentului de punere în aplicare (UE) 2016/1368 pentru adăugarea ratei dobânzii interbancare oferite pe piața norvegiană și eliminarea ratei dobânzii interbancare oferite pe piața londoneză din lista indicilor de referință critici utilizați pe piețele financiare stabilită în conformitate cu Regulamentul (UE) 2016/1011 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 20 alineatul (1),
         întrucât:
         
                     (1)
                  
                  
                     Indicii de referință pot fi recunoscuți ca fiind critici în conformitate cu articolul 20 alineatul (1) litera (a), (b) sau (c) din Regulamentul (UE) 2016/1011. Articolul 20 alineatul (1) litera (b) prevede că indicii de referință, pentru a fi recunoscuți drept indici de referință critici, se bazează pe date de intrare furnizate de contribuitori care sunt în majoritate situați într-un stat membru și sunt recunoscuți ca fiind critici în statul membru respectiv. La 11 august 2016, Comisia a adoptat Regulamentul de punere în aplicare (UE) 2016/1368 al Comisiei (2), care a stabilit o listă de indici de referință critici.
                  
               
                     (2)
                  
                  
                     Regulamentul (UE) 2016/1011 se aplică în Spațiul Economic European (SEE) și a fost pus în aplicare în legislația norvegiană la 6 decembrie 2019.
                  
               
                     (3)
                  
                  
                     La data de 3 decembrie 2020, autoritatea norvegiană competentă, Finanstilsynet, a notificat Autorității Europene pentru Valori Mobiliare și Piețe („ESMA”) propunerea sa de a recunoaște rata dobânzii interbancare oferită pe piața norvegiană (Norwegian Interbank Offered Rate – „NIBOR”) ca indice de referință critic, în temeiul articolului 20 alineatul (1) litera (b) din Regulamentul (UE) 2016/1011, deoarece NIBOR are o importanță critică în Norvegia și se bazează pe date furnizate de contribuitori, situați în totalitate în Norvegia.
                  
               
                     (4)
                  
                  
                     NIBOR este o rată de referință bazată pe o medie a ratelor dobânzii la care băncile care își desfășoară activitatea pe piața monetară din Norvegia sunt dispuse să își împrumute reciproc fonduri negarantate cu diferite scadențe. NIBOR se determină zilnic pentru cinci scadențe diferite: o săptămână și una, două, trei și șase luni. La data de 3 decembrie 2020, din eșantionul NIBOR făceau parte șase bănci, toate situate în Norvegia.
                  
               
                     (5)
                  
                  
                     În evaluarea pe care a transmis-o ESMA, Finanstilsynet a concluzionat că încetarea furnizării NIBOR sau furnizarea acestui indice pe baza unor date de intrare sau a unui eșantion de contribuitori care nu mai este (sunt) reprezentativ(e) pentru piața sau realitatea economică subiacentă ar putea avea un impact negativ semnificativ asupra funcționării piețelor financiare din Norvegia.
                  
               
                     (6)
                  
                  
                     Evaluarea realizată de Finanstilsynet ilustrează faptul că NIBOR este utilizat ca referință în credite acordate gospodăriilor și instituțiilor nefinanciare în valoare de aproximativ 418 miliarde EUR, ceea ce corespunde unui procentaj de 94 % din totalul creditelor acordate în Norvegia gospodăriilor și instituțiilor nefinanciare și unui procentaj de 136 % din produsul intern brut (PIB) al Norvegiei. În plus, NIBOR servește drept referință pentru plățile cupoanelor pentru aproximativ 60 % din valoarea nominală totală a obligațiunilor cu rată variabilă din Norvegia, într-un cuantum total de aproximativ 130 de miliarde EUR. Finanstilsynet, pe baza datelor furnizate de o singură contraparte centrală, a evidențiat, de asemenea, că, în octombrie 2020, NIBOR era utilizat ca referință pentru instrumentele financiare derivate extrabursiere pe rata dobânzii, pentru o valoare noțională în circulație de cel puțin 1988 de miliarde EUR. În sfârșit, Finanstilsynet a indicat că, în prezent, se raportează la NIBOR fonduri de investiții cu o valoare totală a activelor nete de 0,3 miliarde EUR. Prin urmare, valoarea totală a instrumentelor financiare și a contractelor financiare care se raportează la NIBOR este de cel puțin opt ori mai mare decât produsul național brut al Norvegiei.
                  
               
                     (7)
                  
                  
                     Concluzia evaluării realizate de Finanstilsynet a fost că NIBOR are o importanță vitală pentru stabilitatea financiară și integritatea pieței din Norvegia și că discontinuitățile în furnizarea NIBOR sau lipsa de fiabilitate a acestuia ar putea avea un impact negativ semnificativ asupra funcționării piețelor financiare din Norvegia, precum și asupra întreprinderilor și a consumatorilor, deoarece indicele este utilizat pentru împrumuturi, produse de tipul creditelor de consum, instrumente financiare derivate extrabursiere pe rata dobânzii și fonduri de investiții.
                  
               
                     (8)
                  
                  
                     La data de 28 ianuarie 2021, ESMA a transmis Comisiei avizul său, din care rezultă că evaluarea realizată de Finanstilsynet respectă cerințele prevăzute la articolul 20 alineatul (3) din Regulamentul (UE) 2016/1011 și că Finanstilsynet a furnizat date cantitative în sprijinul propunerii de recunoaștere a NIBOR drept indice de referință critic, precum și o argumentație analitică evidențiind rolul esențial al NIBOR pentru economia Norvegiei.
                  
               
                     (9)
                  
                  
                     În conformitate cu articolul 20 alineatul (1) din Regulamentul (UE) 2016/1011, Comisia trebuie să revizuiască lista indicilor de referință critici cel puțin o dată la doi ani, iar indicii de referință respectivi trebuie să fie furnizați de administratori situați în Uniune. La 31 ianuarie 2020, Regatul Unit a părăsit Uniunea. Prin urmare, indicii de referință furnizați de un administrator situat în Regatul Unit nu mai pot fi considerați indici de referință critici și ar trebui eliminați din lista indicilor de referință critici din anexa la Regulamentul de punere în aplicare (UE) 2016/1368. Rata dobânzii interbancare oferită pe piața londoneză (LIBOR) a fost calificată drept indice de referință critic la 19 decembrie 2017, prin urmare, LIBOR ar trebui să fie eliminată de pe lista indicilor de referință critici din anexa la Regulamentul de punere în aplicare (UE) 2016/1368.
                  
               
                     (10)
                  
                  
                     Regulamentul (UE) 2016/1011 a fost modificat prin Regulamentul (UE) 2019/2175 al Parlamentului European și al Consiliului (3), printre altele pentru a desemna ESMA în calitate de autoritate competentă pentru administratorii indicilor de referință critici menționați la articolul 20 alineatul (1) literele (a) și (c) din Regulamentul (UE) 2016/1011, începând de la 1 ianuarie 2022. Cu toate acestea, autoritatea națională competentă relevantă își va menține competențele cu privire la administratorii indicilor de referință critici menționați la articolul 20 alineatul (1) litera (b) din Regulamentul (UE) 2016/1011. Prin urmare, este oportun ca lista indicilor de referință critici stabilită de Comisie să facă distincție între indicii de referință critici menționați la articolul 20 alineatul (1) literele (a) și (c) din Regulamentul (UE) 2016/1011 și cei menționați la articolul 20 alineatul (1) litera (b) din regulamentul respectiv.
                  
               
                     (11)
                  
                  
                     Prin urmare, Regulamentul de punere în aplicare (UE) 2016/1368 ar trebui modificat în consecință.
                  
               
                     (12)
                  
                  
                     Având în vedere importanța majoră a NIBOR, utilizarea sa pe scară largă și rolul său în alocarea capitalului în Norvegia, prezentul regulament ar trebui să intre în vigoare în regim de urgență.
                  
               
                     (13)
                  
                  
                     Măsurile prevăzute în prezentul regulament sunt conforme cu avizul Comitetului european pentru valori mobiliare,
                  
               ADOPTĂ PREZENTUL REGULAMENT:
         
            Articolul 1
            Anexa la Regulamentul de punere în aplicare (UE) 2016/1368 se înlocuiește cu textul din anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 iulie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 171, 29.6.2016, p. 1.
         
            (2)  Regulamentul de punere în aplicare (UE) 2016/1368 al Comisiei din 11 august 2016 de stabilire a listei de indici de referință critici utilizați de piețele financiare în conformitate cu Regulamentul (UE) 2016/1011 al Parlamentului European și al Consiliului (JO L 217, 12.8.2016, p. 1).
         
            (3)  Regulamentul (UE) 2019/2175 al Parlamentului European și al Consiliului din 18 decembrie 2019 de modificare a Regulamentului (UE) nr. 1093/2010 de instituire a Autorității europene de supraveghere (Autoritatea Bancară Europeană), a Regulamentului (UE) nr. 1094/2010 de instituire a Autorității europene de supraveghere (Autoritatea Europeană de Asigurări și Pensii Ocupaționale), a Regulamentului (UE) nr. 1095/2010 de instituire a Autorității europene de supraveghere (Autoritatea Europeană pentru Valori Mobiliare și Piețe), a Regulamentului (UE) nr. 600/2014 privind piețele instrumentelor financiare, a Regulamentului (UE) 2016/1011 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și a Regulamentului (UE) 2015/847 privind informațiile care însoțesc transferurile de fonduri (JO L 334, 27.12.2019, p. 1).
      
      
         
            ANEXĂ
            
               
                  
                     „ANEXĂ
                     
                        Lista indicilor de referință critici prevăzuți la articolul 20 alineatul (1) literele (a) și (c) din Regulamentul (UE) 2016/1011
                     
                     
                                 
                                    Nr.
                                 
                              
                              
                                 
                                    Indice de referință
                                 
                              
                              
                                 
                                    Administrator
                                 
                              
                              
                                 
                                    Locul de desfășurare a activității
                                 
                              
                           
                                 1
                              
                              
                                 Rata dobânzii interbancare oferită la operațiunile în euro (EURIBOR®)
                              
                              
                                 Institutul European pentru Piețele Monetare (EMMI)
                              
                              
                                 Bruxelles, Belgia
                              
                           
                                 2
                              
                              
                                 Rata medie a dobânzii overnight în euro (EONIA®)
                              
                              
                                 Institutul European pentru Piețele Monetare (EMMI)
                              
                              
                                 Bruxelles, Belgia
                              
                           
                        
                     
                        Lista indicilor de referință critici prevăzuți la articolul 20 alineatul (1) litera (b) din Regulamentul (UE) 2016/1011
                     
                     
                                 
                                    Nr.
                                 
                              
                              
                                 
                                    Indice de referință
                                 
                              
                              
                                 
                                    Administrator
                                 
                              
                              
                                 
                                    Locul de desfășurare a activității
                                 
                              
                           
                                 1
                              
                              
                                 Rata dobânzii interbancare oferită pe piața din Stockholm (STIBOR)
                              
                              
                                 Asociația Bancherilor din Suedia (Svenska Bankföreningen)
                              
                              
                                 Stockholm, Suedia
                              
                           
                                 2
                              
                              
                                 Rata dobânzii interbancare oferită pe piața din Varșovia (WIBOR)
                              
                              
                                 GPW Benchmarks S.A.
                              
                              
                                 Varșovia, Polonia
                              
                           
                                 5
                              
                              
                                 Rata dobânzii interbancare oferită pe piața din Norvegia (NIBOR)
                              
                              
                                 Norske Finansielle Referanser (NoRe)
                              
                              
                                 Oslo, Norvegia
                              
                           
               ”